กระทรวงสาธารณสุข นำร่องการเข้าถึงยารักษาตับอักเสบ ซี จังหวัดนนทบุรีพื้นที่แรก
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการเป็นประธานเปิดโครงการนำร่องการเพิ่มการเข้าถึงยาต้านไวรัสเพื่อรักษาโรคไวรัสตับอักเสบซีเรื้อรัง ปี 2565 ด้วยวิธี Test and Treat” ว่า กระทรวงสาธารณสุขตระหนักถึงความสำคัญโรคไวรัสตับอักเสบ บี และ ซี ที่เป็นสาเหตุของการเกิดภาวะตับอักเสบ ตับแข็งและมะเร็งตับ แม้จะมียาต้านไวรัสชนิดรับประทาน Sofosbuvir/Velpatasvir ที่มีประสิทธิภาพสูง รับประทานเพียง 12 สัปดาห์ สามารถรักษาโรคไวรัสตับอักเสบ ซี ให้หายขาดร้อยละ 93-100 ขึ้นทะเบียนในบัญชียาหลักแห่งชาติ บัญชี จ 2 ไปแล้ว แต่ยังมีปัญหาผู้ติดเชื้อไม่สามารถเข้าถึงยาได้สะดวก รวดเร็ว พราะมีราคาแพง และต้องจ่ายยาโดยแพทย์ผู้เชี่ยวชาญเท่านั้น จึงขอให้ สปสช.เร่งรัดแก้ไขข้อกำหนดการจ่ายยา และข้อชดเชยเพื่อให้สะดวกในการจ่ายยา พร้อมให้องค์การเภสัชกรรม (อภ.) ขึ้นทะเบียนผลิตยาใช้เอง ซึ่งจะช่วยเรื่องราคา พร้อมอบรมสร้างเครือข่ายอายุรแพทย์ทั่วประเทศให้ประชาชน รับยาใกล้บบ้านได้ในโรงพยาบาลชุมชนซึ่งนำร่องดำเนินการแล้วในจังหวัดนนทบุรี เป็นแห่งแรกและเป็นจังหวัดต้นแบบ โดยได้รับความร่วมมือและการสนับสนุนจากผู้ว่าราชการจังหวัดนนทบุรี องค์กรปกครองส่วนท้องถิ่น (อปท.) สำนักงานสาธารณสุขจังหวัด และโรงพยาบาลในพื้นที่ ซึ่งได้ขยายโครงการนำร่องไปอีก 3 จังหวัด ได้แก่ เชียงใหม่ อุดรธานี และนครศรีธรรมราช นับเป็นก้าวสำคัญในการเริ่มต้นร่วมมือกันขับเคลื่อนให้ประเทศไทย สามารถกำจัดโรคไวรัสตับอักเสบ ซี ให้ได้ตามเป้าหมายในปี 2573